**Două distanțe de o frunză**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când nu vrei să vorbeşti cu nimeni

Când ți se urcă sufletul pe aripi moi

Până la ceruri

Ori găseşti în oameni Luna în eclipsă

Scrie-mi pe un petec de stea.

Spune-mi cum s-a răcit pământul din urma lor

Cum se-nfierbântă frunzele moarte

În vântul răsucit al toamnei

De parcă ar fi aripi de stele.

Când nu ai nimic de spus şi vrei să taci,

Rotește-ți inima către mine

Să zac la umbra ei.

Tu să calci dumnezeiește Pentru un sărut

Urcându-ți buzele pe ochii mei.

Scrie-mi când

Două distanțe de o frunză

Ne despart privirile.

Altfel tot largul lumii mi se pare a fi cenușă

Fără tine.